Fant ukjent H.C. Andersen-eventyr
Eventyret ble funnet i begynnelsen av oktober på Landsarkivet for Fyn i Odense. Det gulnede heftet er i tiden etter at det ble funnet, nøye undersøkt av en av landets fremste H.C. Andersen-eksperter, nemlig Ejnar Stig Askgaard fra Odense bys museer. - Dette er et sensasjonelt funn. Dels fordi det må regnes for å være Andersens første eventyr, og dels fordi det vitner om at han arbeidet med eventyrsjangeren som ung før han hadde et forfatterskap å by på, sier forskeren til avisen Politiken.Askgaard er ikke i tvil om at det virkelig er H.C. Andersen som har skrevet teksten. Også to andre danske eksperter mener det er stor sannsynlighet for at det er den verdensberømte danske forfatteren som har skrevet eventyret. Litterært er imidlertid «Tællelyset» ikke på nivå med Andersens mer modne og formfullendte eventyr, mener de. Eventyret, som er skrevet med sirlig blekkskrift, er ikke H.C. Andersens eget originalmanuskript, men en såkalt avskrift. Det er skrevet som en moralsk fabel.Eventyret er tilegnet presteenken madam Bunkeflod, som bodde på en stiftelse for såkalt aktverdige jomfruer og enker nær H.C. Andersens barndomshjem. Han skal ha besøkt henne og både lest høyt og lånt bøker av henne. Ifølge den danske avisen Politiken dreier det seg om en ungdomstekst fra Andersens skoletid, som i språket minner om skolearbeidene hans fra tiden 1822 til 1826. Johan de Mylius fra H.C. Andersen-senteret ved Syddansk Universitet mener oppdagelsen ikke er noe litterært skup. - Etter min vurdering er ikke dette begynnelsen på hans eventyrproduksjon. Det er en skolestil, og skrivemåten kan vi finne igjen i Andersens skolestiler, sier han og viser til at 30- 40 av dem allerede er trykt opp og utgitt.Christine Almlund, som er spesialist på bøker ved auksjonshuset Bruun Rasmussen, anslår at det hittil ukjente verket kan være verdt fra en halv million kroner og oppover, melder det danske nyhetsbyrået Newspaq. - Det er ingen tvil om at dette er et vesentlig dokument som sier mye om Andersens tidlige litterære ambisjoner, sier Christine Almlund. H.C. Andersen levde på 1800-tallet, og hans kunsteventyr er oversatt til 125 språk. «Den stygge andungen», «Piken med svovelstikkene», «Fyrtøyet», «Prinsessen på erten» og «Keiserens nye klær» er blant hans mest kjente eventyr.
En dansk lokalhistoriker har oppdaget et hittil ukjent eventyr av forfatteren Hans Christian Andersen. Eventyret heter «Tællelyset»